Boer skenk 300ste eenheid bloed | Netwerk24
Boer skenk 300ste eenheid bloed
Deur Lynda Greyling 14 Oktober 2020 06:04
Koos Ferreira het sy 300ste eenheid bloed by die bloedbank in Bethlehem geskenk. Van links is Petrus Motaung, Ferreira, Rochelle van der Merwe en Phakiso Mphati.Foto: Verskaf
'n Boer van Roadside naby Warden het op Donderdag 10 September sy 300ste eenheid bloed by die bloedbank in Bethlehem geskenk.
Koos Ferreira (66) het as 14-jarige leerling aan die Afrikaanse Hoërskool Germiston sy eerste eenheid bloed geskenk.
"My rugbyafrigter was 'n gereelde skenker en hy het ons aangemoedig om te skenk."
Sedertdien skenk Ferreira gereeld bloed.
Gedurende sy tyd in die weermag was hy op die grens toe een van sy makkers, Nico van Wyk, 'n landmyn afgetrap het en ernstig beseer is. Hoewel daar nie die nodige toerusting was nie, is 'n plan gemaak sodat Ferreira bloed kon skenk wat Van Wyk se lewe help red het.
Ferreira se bloedgroep is O-positief. Deur 300 eenhede te skenk, het Ferreira al talle lewens gered.
Deesdae moet hy 'n bietjie langer tussen skenkings wag, maar hy reken sy lyf vertel hom wanneer dit tyd is om te skenk.
Die Suid-Afrikaanse Nasionale Bloeddiens (SANBD) ondervind 'n geweldige tekort aan bloed en sukkel om aan die nasionale behoefte te voorsien.
Aangesien die SANBD weens die Covid-19-inperking nie skole, universiteite en besighede kan besoek nie, het skenkings afgeneem.
"Groep O-voorraad is baie laag en ons doen 'n beroep op alle Suid-Afrikaners om 'n eenheid bloed te skenk," sê Silungile Mlambo, die SANBD se hoofbemarkingsbeampte.
Die SANBD het die nodige Covid-19-maatreëls in plek.
Mense wat oorsee gereis het, asook diegene wat Covid-19 gehad het en weer gesond verklaar is, moet 28 dae wag voordat hulle kan gaan skenk.
Mense wat met iemand in aanraking was wat vir die virus positief getoets is of dit moontlik onder lede het, moet ook 28 dae wag.